KIRJALLINEN KYSYMYS E-3805/02 esittäjä(t): Michl Ebner (PPE-DE) komissiolle. Alppien kautta kulkeva liikenne.



Virallinen lehti nro 242 E , 09/10/2003 s. 0075 - 0076



KIRJALLINEN KYSYMYS E-3805/02 esittäjä(t): Michl Ebner (PPE-DE) komissiolle (7. tammikuuta 2003) Aihe: Alppien kautta kulkeva liikenne Vuorten teemavuoden johdosta viitataan nykyisin hyvin usein vuoristoihin ja niiden säilyttämiseen. Alppien kautta kulkee kuitenkin yhä suurempi määrä henkilöautoja ja kuorma-autoja, jotka kuormittavat ympäristöä yhä enemmän. Eikö komission mielestä olisi järkevää siirtää tieliikennettä tehokkaamman valistuksen avulla kiskoille? Jos olisi, aikooko komissio erityisesti pyrkiä pikaisesti toteuttamaan Euroopan laajuisiin verkkoihin sisällytetyn BrennerBasis-tunnelin, joka merkitsisi huomattavia helpotuksia osalle kauttakulkureittiä? Jos aikoo, mitä komissio aikoo tarkkaan ottaen tehdä? Loyola de Palacion komission puolesta antama vastaus (27. helmikuuta 2003) Yhteisön liikennepolitiikalla edistetään liikenteen valkoisessa kirjassa(1) liikennemuotosiirtymää rautateiden hyväksi etenkin Alpeilla. Siksi Alppien alue saa erityistä huomiota Euroopan laajuista liikenneverkkoa (TEN-T) koskevassa politiikassa. Kaksi 14:stä Essenissä määritellystä ensisijaisesta hankkeesta, LyonTorino ja VeronaMünchen (Brennerin reitti), valittiin hankkeiksi, joissa on tarkoituksena siirtää osa Alppien maantieliikenteestä kiskoille. Lisäksi komissio on esittänyt ehdotuksen TEN-T-talousarviosta rautatiehankkeisiin myönnettävän maksimaalisen yhteisrahoituksen nostamisesta 20 prosenttiin alueilla, joilla on luonnollisia esteitä kuten Alpit ja Pyreneet, mille se on saanut parlamentin tuen ensimmäisessä käsittelyssä. BrennerBasis-tunnelin nopea valmistelu ja rakentaminen on edelleen yksi Euroopan laajuisen liikenneverkon ensisijaisista tavoitteista. Tämä näkyy Euroopan laajuisen liikenneverkon kehitystä koskevissa yhteisön suuntaviivoissa. Vastuu näiden ensisijaisten tavoitteiden toteutuksesta on asianosaisilla jäsenvaltioilla. Omalta osaltaan komissio on ollut tiiviisti mukana BrennerBasis-tunnelihankkeen valmistelutoimissa: komissio osallistui useiden sellaisten yhteisymmärryspöytäkirjojen allekirjoittamiseen, joissa vahvistetaan hankkeen ensisijainen asema ja kehotetaan asianosaisia vauhdittamaan ja helpottamaan sen valmistelua, rahoitusta ja rakentamista. Komission edustajat osallistuvat myös aktiivisesti hankkeen valmistelua koordinoivan ja valvovan hallitustenvälisen komitean työhön. Tällä komitealla oli ratkaiseva osa prosessissa, jonka lopuksi syntyi BrennerBasis-tunnelia varten perustettu eurooppalainen taloudellinen etuyhtymä (BBT ETEY) riippumaton viranomainen, joka vastaa niistä hankkeeseen liittyvistä tutkimuksista (tekniset, ympäristöä koskevat, geologiset ja taloudelliset), joiden tarkoitus on saada lupa tunnelille. BBT ETEY:n tutkimien aiheiden joukossa ovat myös hankkeen toteuttamisen oikeudelliset ja taloudelliset vaihtoehdot (joita ehdotetaan asianosaisille hallituksille päätettäviksi). Viime vuosien neuvoa-antavan ja kannustavan roolinsa lisäksi komissio on osallistunut edellä mainittujen tutkimusten rahoittamiseen hoitamalla 50 prosenttia niiden kustannuksista Euroopan laajuisen liikenneverkon yhteydessä. Jos tuleva tutkimusvaihe (yksityiskohtaiset tekniset, ympäristöön liittyvät ja geologiset tutkimukset, jotka käynnistyvät vuonna 2003) etenee suunnitelmien mukaan, komissio aikoo myöntää merkittävää taloudellista lisätukea. (1) KOM(2001) 370 lopullinen.